มท.-ขัด สรอรรถ ย้ายชาวเลออกจาก ที่สาธารณะ
--------------------------------------------------- ประชาไท - 4 ม.ค.48 การสร้างที่อยู่ใหม่ในพื้นที่อื่น ให้กับชาวประมงที่ประสบภัยคลื่นยักษ์ ซึ่งแต่เดิมอยู่ในที่สาธารณะ จะต้องคุยกันอีกที เพราะถ้าทำอย่างนั้น มันจะเปลี่ยนอาชีพและวิถีชีวิตของเขาโดยสิ้นเชิง ต้องดูว่าถ้าไม่ใช่การบุกรุกที่สาธารณะเพิ่มเติม ก็พออนุโลมได้ นายสรอรรถ กลิ่นประทุม รัฐมนตรีว่าการกระทรวงพัฒนาสังคมและความมั่นคงมนุษย์กล่าวภายหลังประชุมคณะรัฐมนตรี นายสรอรรถกล่าวว่า โดยหลักการแล้วพยายามจะจัดทุกอย่างให้เข้าระบบถูกต้องตามระเบียบราชการ พื้นที่ใดออกเอกสารสิทธิ์ให้ได้ก็จะดำเนินการ พื้นที่ใดที่เป็นการบุกรุกที่สาธารณะถ้าสามารถเคลื่อนย้ายไปในที่ที่ออกเอกสารสิทธิ์ได้ก็จะดีต่อทั้งสองฝ่าย แต่จะต้องเกิดจากความร่วมมือหรือการตกลงใจของชาวบ้านด้วย ส่วนกรณีที่พล.อ.ชัยสิทธิ์ ชินวัตร ผบ.สส.ระบุว่าทางทหารจะสร้างบ้านพักถาวรให้กับชาวบ้านที่มีเอกสารสิทธิ์ถูกต้องเท่านั้น นายสรอรรถกล่าวว่า หากการดำเนินการไปตามระเบียบราชการแล้วสร้างปัญหาในการช่วยเหลือ ก็ต้องมีการหารือในรายละเอียดอีกครั้ง เพราะโดยหลักการเบื้องต้นแล้วรัฐบาลไม่ต้องการสร้างความเดือดร้อนเพิ่มเติมให้กับประชาชน นายกรัฐมนตรีอยากให้ความช่วยเหลือถึงผู้ประสบภัยภายใน 2 อาทิตย์ จึงต้องดำเนินการอย่างรวดเร็ว ที่ทำได้เร่งด่วนคือ พื้นที่กิ่งอำเภอสุขสำราญ จังหวัดระนอง ที่สามารถสร้างบ้านพักถาวรในพื้นที่เดิมได้ทันที เพราะผู้ประสบภัยสามารถอาศัยอยู่กับญาติได้ชั่วคราว และไม่ต้องมีการปรับพื้นที่ในเรื่องของซากปรักหักพังมากนัก นายสรอรรถกล่าว ในส่วนของงบประมาณนั้น รมว.พัฒนาสังคมฯ กล่าวว่า มีการเตรียมงบประมาณไว้แล้ว โดยส่วนหนึ่งจะใช้เงินบริจาคจากจากกองทุนสำนักนายกรัฐมนตรี รวมทั้งทราบมาว่ามีหน่วยงานจากต่างประเทศประสงค์จะสร้างให้ทั้งหมู่บ้าน ซึ่งต้องคุยในรายละเอียดให้เป็นไปในมาตรฐานเดียวกับทางการไทย เพื่อไม่ให้เกิดความแตกต่างจนเกินไป ด้านนายอนุวัฒน์ เมธีวิบูลวุฒิ ผู้ว่าราชการจังหวัดพังงากล่าวถึงการจัดการฟื้นฟูที่พักของชาวประมงชายฝั่ง ซึ่งส่วนใหญ่อยู่บนพื้นที่สาธารณะ และได้รับความเสียหายจากคลื่นยักษ์ว่า โดยหลักการแล้วจะไม่ให้อยู่ต่อ และจะมีการจัดหาพื้นที่อื่นให้ ซึ่งมีเพียงพออย่างแน่นอน ภายในสัปดาห์หน้าส่วนของเอกชนจะเริ่มดำเนินการก่อสร้างที่พักถาวรได้ทันที แต่ในส่วนของรัฐอาจต้องรอการเบิกจ่ายอีกสักระยะ การได้ที่อยู่ฟรี สร้างบ้านฟรี โอกาสแบบนี้หาไม่ได้ง่ายๆ แต่ถ้าบางพื้นที่ยืนยันจะกลับไปก็ต้องดูว่ามีเหตุผลอะไรเหนือกว่าหลักการ เพราะทุกส่วนรวมทั้งทางกระทรวงพัฒนาสังคมซึ่งเป็นหน่วยงานดูแลเรื่องที่พักอาศัยก็เห็นร่วมกันในหลักการ ซึ่งถ้ากระทรวงพัฒนาสังคมจะทำอะไรที่นอกเหนือจากนั้นก็แล้วแต่ แต่ผมได้รับอำนาจเต็มในการจัดการตรงนี้ นายอนุวัฒน์กล่าว ทั้งนี้ จังหวัดพังงาเป็นพื้นที่หนึ่งที่ผู้ว่าราชการจังหวัดได้รับอำนาจการบริหารจัดการแบบบูรณาการ (ซีอีโอ) จากนายกรัฐมนตรี ในส่วนของการก่อสร้างบ้านเรือนให้ประชาชนนั้น ผู้ว่าฯ พังงากล่าวว่า ทางจังหวัดไม่อยากเป็นผู้ก่อสร้างเอง เพราะการเป็นทั้งผู้ถือเงินบริจาคและผู้ก่อสร้างอาจทำให้เกิดคำครหาได้ จึงอยากให้ทางทหารเข้ามาดำเนินการ แล้วเบิกจ่ายกับทางจังหวัด 
--------------------------------------------------- ประชาไท - 4 ม.ค.48 การสร้างที่อยู่ใหม่ในพื้นที่อื่น ให้กับชาวประมงที่ประสบภัยคลื่นยักษ์ ซึ่งแต่เดิมอยู่ในที่สาธารณะ จะต้องคุยกันอีกที